
				BESTELAKO XEDAPENAK

				HEZKUNTZA SAILA

				2955

				AGINDUA, 2019ko maiatzaren 28koa, Hezkuntzako sailburuarena, Vitoria-Gasteizko «Santa María» Haur, Lehen eta Bigarren Hezkuntzako Ikastetxe Pribatuaren (Araba) titulartasuna aldatzeko baimena emateko dena.

				Vitoria-Gasteizen dagoen «Santa María» Haur, Lehen eta Bigarren Hezkuntzako Ikastetxe Pribatuaren (Araba) titulartasuna aldatzeko baimena eskatuz, ikastetxe horren titularra den «Compañía de María (Marianistas), Provincia de España» erakundearen legezko ordezkariak abiarazitako espedientea aztertu da.

				Espediente hori ezarritako prozeduraren arabera izapidetu da, indarreko arauek eskatzen dituzten agiriak erantsi zaizkio, eta arlo horretan eskumena duten erakundeek horri buruzko txostena eman dute.

				Arau hauek hartu dira kontuan: Heziketarako eskubidea arautzen duen uztailaren 3ko 8/1985 Lege Organikoa; Ikastetxe pribatuetan unibertsitateaz kanpoko araubide orokorreko irakaskuntzak emateko baimenei buruzko apirilaren 3ko 332/1992 Errege Dekretua; apirilaren 3ko 332/1992 Errege Dekretua aldatzen duen otsailaren 12ko 131/2010 Errege Dekretua, eta gai horretan aplikatzekoak diren gainerako legeak. Horiek horrela, honako hau

				EBAZTEN DUT:

				1. artikulua.– «Santa María» Haur, Lehen eta Bigarren Hezkuntzako Ikastetxe Pribatuaren titulartasuna aldatzeko baimena ematen da: egun titulartasuna «Compañía de María (Marianistas), Provincia de España» erakundeak dauka eta aurrerantzean «Fundación Educación Marianista Domingo Lázaro» erakundeak izango du; berak subrogatuko ditu ikastetxeak zituen betebeharrak eta zamak. Ikastetxea Araban dago, Vitoria-Gasteizko Luis Heintz kaleko, 5. zenbakian, eta 010234 eta 01001346 kode-zenbakiak ditu.

				2. artikulua.– Titulartasun-aldaketa Ikastetxeen Erregistroan inskribatuko da eta ez du inolako eraginik izango ikastetxearen ohiko jardunean.

				AZKEN XEDAPENETAKO LEHENENGOA

				Agindu honek 2019ko irailaren 1etik aurrera izango ditu ondorioak.

				AZKEN XEDAPENETAKO BIGARRENA

				Agindu honen aurka, aukerako berraztertze-errekurtsoa aurkez dakioke Hezkuntzako sailburuari, hilabeteko epean, agindua Euskal Herriko Agintaritzaren Aldizkarian argitaratu eta biharamunetik aurrera; bestela, administrazioarekiko auzi-errekurtsoa aurkez daiteke Euskal Autonomia Erkidegoko Auzitegi Nagusian, bi hilabeteko epean, agindua Euskal Herriko Agintaritzaren Aldizkarian argitaratu eta hurrengo egunetik aurrera.

				Vitoria-Gasteiz, 2019ko maiatzaren 28a.

				Hezkuntzako sailburua,

				CRISTINA URIARTE TOLEDO.

